softcatala/Softcatala-Web-Texts-Dataset huggingface dataset:
Disponible la versió en català de la distribució de GNU/Linux Fedora 20
2013-12-20 11:31:08

Ja hi ha disponible la versió en català de la distribució de GNU/Linux [Fedora](http://fedoraproject.org/ca/) 20, un sistema operatiu complet de propòsit general, basat exclusivament en programari lliure.

El projecte Fedora es basa en fòrums públics, processos oberts, ràpida innovació, meritocràcia i transparència per obtenir el millor sistema operatiu i plataforma que el programari lliure i de codi obert pugui proporcionar. El desenvolupament es realitza en un fòrum públic. El projecte produeix aproximadament dues versions de Fedora l'any. Per a més informació, visiteu el lloc web del projecte Fedora.

Novetats de la versió 20

El GNOME és l'escriptori per defecte a Fedora, però també ofereix les opcions KDE, XFCE, LXDE and MATE. La versió 20 de Fedora inclou el GNOME 3.10, on s'han inclòs noves aplicacions com gnome-music com a reproductor multimèdia, gnome-maps com a aplicació de mapes i millores generals amb les altres aplicacions.

Teniu més informació sobre com baixar la versió a la web de Softcatalà: <http://www.softcatala.org/wiki/Rebost:Fedora> així com a la web de Fedora (en català): <http://fedoraproject.org/ca/>

La comunitat Fedora celebra aquestes dies el seu desè aniversari, 10 anys treballant per una alternativa innovadora en l'àmbit dels sistemes operatius lliures.

Voluntariat per a la traducció de Fedora al català

Des del projecte de traducció de la Fedora coordinem la traducció de la instal·lació de Fedora, així com també les seves múltiples eines de sistema i la documentació. La localització en català dels diferents projectes que conformen la distribució Fedora, com ara el Gnome, el KDE, el Firefox o LibreOffice, correspon als respectius equips de traducció. A l'equip de Fedora estem sempre oberts a noves col·laboracions: només cal un bon domini de l'anglès i del català, uns coneixements mínims d'informàtica i molt entusiasme. Podeu trobar més informació sobre com participar-hi al nostre web, <http://www.softcatala.org/wiki/Fedora>.

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>
Softcatalà participa en XarxaMOOC, el curs d’introducció al llenguatge d’especialitat de la Xarxa Vives d’Universitats
2014-01-21 00:23:48

La Xarxa Vives d’Universitats ha organitzat [XarxaMOOC](http://xarxamooc.uaedf.ua.es/ "XarxaMOOC"), el primer MOOC (curs massiu, obert i en línia) en català d’introducció al llenguatge d’especialitat. El curs és coordinat per la Universitat d’Alacant, i Softcatalà hi participa com a [entitat col·laboradora](http://blooc.xarxamooc.cat/organitzadors-i-entitats-col%C2%B7laboradores/ "entitat").

XarxaMOOC és obert i completament gratuït (només cal disposar d’un compte de Gmail per a poder inscriure-s’hi) i està constituït per 12 unitats, dedicades cadascuna a un àmbit de coneixement (educació, llengua, mitjans de comunicació, informàtica, geografia, biologia, etc.), que l’alumne pot fer lliurement, encara que els organitzadors recomanen fer les 5 primeres unitats més una de complementària. Des de Softcatalà hem participat activament en la unitat 5, dedicada a l'àrea d'informàtica, que s’ha obert recentment, atès que hem considerat el contingut del curs interessant i, a més, ens ajuda a donar difusió als projectes que desenvolupem en l'àmbit de les TIC.

Cada unitat de XarxaMOOC està formada per temes, que contenen vídeos i activitats de comprensió. Els temes estan enfocats a mostrar aspectes com ara un exemple de discurs docent, una caracterització del llenguatge d'especialitat, activitats de terminologia i lèxic, un recorregut per blogs de divulgació, etc. La unitat 5 té 11 temes, i la col·laboració de Softcatalà s’ha concretat en els temes 5.3 Entrevista a especialista i 5.8 Eines lingüístiques, amb els vídeos següents:

  * Entrevista a especialista: <https://www.youtube.com/watch?v=2rZnU0WKyD8>
  * El traductor de Softcatalà: <https://www.youtube.com/watch?v=5SkumTHAsAc>
  * El corrector gramatical: <https://www.youtube.com/watch?v=vRkvsIjM-HI>
  * El Catalanitzador: <https://www.youtube.com/watch?v=_f-BrleWRio>



Tots els continguts del curs estan subjectes a la llicència Creative Commons següent: Reconeixement – NoComercial – SenseObraDerivada (by-nc-nd) (és a dir, no es permet un ús comercial de l’obra original ni la generació d’obres derivades).

Us recomanem XarxaMOOC, un curs que aprofita el llenguatge d’especialitat per a donar a conèixer una mostra de la cultura científica de l’àmbit lingüístic català, fet per la Xarxa Vives d’Universitats, l’ens que integra 21 universitats de tots els territoris de parla catalana.

El curs es mantindrà obert fins a l’última setmana del mes de març.
Softcatalà presenta el nou corrector gramatical i el nou diccionari de sinònims
2014-03-02 07:37:07

Softcatalà presenta el nou corrector gramatical i el nou diccionari de sinònims

Softcatalà ha presentat avui el nou corrector gramatical basat en LanguageTool i el diccionari de sinònims OpenThesuarus. Ambdós projectes estan basats en programari lliure i són d'ús gratuït.

Corrector gramatical

Després de 2 anys de feina, s'ha presentat el corrector gramatical català LanguageTool, que conté més de 1.700 regles per a detectar errors ortogràfics, gramaticals, tipogràfics, i fer recomanacions d'estil. Es pot utilitzar [via web](http://www.softcatala.org/corrector) o integrant-lo amb eines com el [navegador Firefox](https://addons.mozilla.org/ca/firefox/addon/languagetoolfx/) o el paquet ofimàtic [LibreOffice](http://www.softcatala.org/wiki/Rebost:Language_tool).

Aquest corrector s'ha provat sobre un extens corpus de text i, gràcies a això, té un grau notable d'exhaustivitat i de precisió. És l'eina de revisió automàtica més completa que s'ha fet fins ara per a la nostra llengua. Això no obstant, els resultats s'han d'entendre com a recomanacions i requereixen sempre una supervisió experta. El corrector està en desenvolupament continu i anirà millorant amb el temps i amb la col·laboració dels usuaris. Durant el passat mes de febrer, en període de proves de l'eina, es va fer una mitjana de 45.000 correccions diàries.

Aquest és el corrector que Softcatalà ha utilitzat per automatitzar la correcció, mitjançant un [robot](https://ca.wikipedia.org/wiki/Especial:CentralAuth/Langtoolbot), de més de 200.000 errades gramaticals i ortogràfiques a la Viquipèdia en català.

Diccionari de sinònims

S'ha presentat també el diccionari de sinònims lliure OpenThesaurus, del qual Softcatalà ha estat treballant durant 4 anys en l'adaptació al català. Es tracta d'un diccionari de sinònims que es pot consultar [via web](http://www.softcatala.org/diccionari_de_sinonims) o bé integrat dins del paquet ofimàtic lliure [LibreOffice](http://www.softcatala.org/wiki/Rebost:Diccionari_catal%C3%A0_de_sin%C3%B2nims_per_al_LibreOffice).

Actualment el diccionari de sinònims disposa de 14.126 termes, dels quals 8.121 són únics. També han col·laborat en l'elaboració del corpus els alumnes de la [Universitat Pompeu Fabra](http://www.upf.edu). Si voleu col·laborar, o simplement donar un cop de mà, teniu tota la informació a: <http://www.softcatala.org/wiki/Projectes/Openthesaurus-ca>

Quant a Softcatalà

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar-ne el lloc web a <http://www.softcatala.org>
Softcatalà rep el 28è Premi a la Normalització Lingüística d'entitats de l'Ateneu d'Acció Cultural
2014-06-15 17:59:16

L'Ateneu d'Acció Cultural (ADAC) el passat dissabte 13 de juny de 2014 va lliurar el 28è Premi a la Normalització Lingüística i Cultural a Softcatalà (premi a l'entitat), en un acte que va tenir lloc a l'auditori Josep Irla de l'edifici de la Generalitat de Catalunya a Girona.

Els reconeixements de la 28a edició del Premi a la Normalització Lingüística de l'Ateneu d'Acció Cultural edició van ser per a Jaume Piquer i Jornada amb el premi personal, Zhenze Yang per la millor carta sobre llengua catalana, Hèctor López Bofill pel millor article sobre llengua catalana, i finalment Softcatalà com a entitat per la seva feina per la normalització del català en l'àmbit de les noves tecnologies.

El representant de Softcatalà va agrair que se'ls atorgués aquest premi en reconeixement per la tasca de l'entitat i va donar les gràcies a totes aquestes persones que han col·laborat desinteressadament amb Softcatalà durant els darrers anys per la seva dedicació i esforç.

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Us convidem a la trobada anual 2014 de Softcatalà
2014-12-17 08:08:33

Softcatalà fa una trobada cada any per fer un resum de l'estat dels projectes de l'associació, parlar de projectes futurs, campanyes i molt més.

Aquest any hem volgut obrir una part de la trobada (matí del dissabte) a altres grups o persones que estiguin interessats pel català a les noves tecnologies. La idea és convidar tot aquell qui vulgui assistir com a participant o ponent i definir l'agenda del matí amb el següent format:

  * Els assistents posen les cadires fent una rotllana 
  * Cada persona es presenta i proposa tres temes que escriure a tres post-its 
  * Al final es posen tots els post-its en comú i es consoliden els que toquen els mateixos temes 
  * Finalment cada persona usa tres punts per votar el tres temes que té més interès 
  * Els comença a tractar els temes seguint l'ordre de prioritat dels vots 



Si esteu interessats, us proposem inscriure-us en el formulari següent:

[Formulari de registre a la sessió oberta de la trobada anual de Softcatalà](http://www.softcatala.org/registre-trobada-anual/)

Dia: dissabte dia 20 de desembre de 2014

Horari: 10:30 a 14:00

Lloc: [Espai Vilaweb](http://www.openstreetmap.org/node/2322384440#map=18/41.38191/2.16576)
Jornada oberta de traducció, dissabte 28 de març, a Girona, en el marc de la Catosfera 2015
2015-03-21 13:11:24

El dissabte 28 de maig hem convocat una Jornada oberta de traducció de programari lliure en el marc de la [Catosfera 2015](http://catosfera.cat/). La jornada té un doble objectiu:

  * Reunir-nos la gent que col·laborem habitualment en aquests projectes per treballar plegats en la traducció de nous mòduls. 


  * Convidar a tots aquells que vulguin col·laborar amb nosaltres perquè puguin iniciar-se en un entorn preparat juntament amb una formació adequada (xerrades). Al mateix lloc hi assistiran els traductors habituals, que podran ajudar-los a resoldre els seus dubtes al moment. 



Si no heu traduït mai programari al català i voleu iniciar-vos-hi, aquesta és una gran oportunitat d'adquirir uns coneixements que us permetran participar-hi des del mateix dia.

La jornada té dues parts: una de xerrades d'introducció a la traducció de programari i una segona on tots participarem en la traducció de mòduls del projecte de programari lliure GNOME (entorn d'escriptori).

Quan: Dissabte 28 de març, a les 10 del matí (es prega puntualitat).

Lloc: [Biblioteca Rahola de Girona ](http://www2.girona.cat/ca/1022)

Agenda: A la pàgina de la jornada trobareu l'agenda detallada i enllaços d'interès de l'esdeveniment.

Podeu assistir com a oients sense cap més requisit a les xerrades, però si voleu participar en la traducció cal que cadascú porti el seu propi PC portàtil per poder traduir.

La jornada és gratuïta i oberta a tothom fins al límit d'aforament de la sala (50 persones). Si us plau, confirmeu l'assistència apuntant-vos a la llista d'assistents (<https://www.softcatala.org/trobades/catosfera-girona-2015/>).

Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>
Softcatalà presenta la traducció al català del Telegram i un robot per a facilitar-ne la catalanització
2015-06-08 17:50:56

Quant al Telegram El [Telegram](http://www.telegram.org) és una aplicació de missatgeria instantània, senzilla i gratuïta, similar al WhatsApp. Es pot usar en tots els aparells simultàniament i inclou característiques avançades com ara xifratge dels missatges, xats secrets i noms d'usuari. El Telegram permet enviar missatges, fotografies, vídeos i fitxers de qualsevol tipus. També permet crear grups de fins a 200 persones. Versió en català del Telegram La traducció al català del Telegram es realitza des de la plataforma [Transifex](http://www.transifex.com) amb la col·laboració de traductors voluntaris. Hi han participat, entre molts altres, membres de [Softcatalà](https://www.softcatala.org) i de [Tradu.cat](http://www.tradu.cat). La traducció al català està enllestida des de febrer de 2014, però els desenvolupadors del projecte no la inclouen a l'aplicació. El procediment per a poder aplicar la traducció catalana és força complex i això dificulta que els usuaris puguin gaudir de l'aplicació en català. És per aquest motiu que posem en funcionament un robot que facilita la instal·lació del paquet de llengua catalana. Animem els usuaris a usar-lo i a fer-se'n ressò en les xarxes socials per a aconseguir que Telegram afegeixi el català de sèrie a l'aplicació. Robot per a configurar el Telegram en català Softcatalà ha desenvolupat un petit programa que facilita la configuració en català del Telegram per a l'Android, iOS i Windows Phone. Pròximament, també permetrà catalanitzar la versió d'escriptori del Telegram. Per a catalanitzar el Telegram, només cal enviar un missatge a l'usuari del Telegram [@softcatala](https://telegram.me/softcatala) i indicar la plataforma emprada: Android, iOS o WindowsPhone. Tot seguit, el robot envia a l'usuari el paquet de llengua catalana, les instruccions per a poder-lo aplicar i, finalment, el convida a fer-ne difusió al Twitter. ![Captura robot del Telgram](https://www.softcatala.org/uploads/2015/06/Captura_bot_Telegram1.jpg) Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i l'elaboració de recursos de distribució gratuïta. Per a més informació sobre els programes que aquesta associació ha traduït al català i altres recursos disponibles, podeu consultar el seu lloc web a <http://www.softcatala.org>
Softcatalà presenta la traducció al català del programa de retoc fotogràfic GIMP 2.8.16
2015-11-24 08:03:46

Softcatalà presenta la traducció al català de la versió 2.8.16 del GIMP, el popular programa de codi lliure i multiplataforma de retoc fotogràfic i composició artística professional desenvolupat per la comunitat [gimp.org](http://www.gimp.org). Característiques El GIMP és ideal per a fotògrafs, dissenyadors de web i en general per a qualsevol persona que vulgui editar o compondre imatges digitals, ja que el GIMP permet treballar en tècniques avançades de disseny gràfic: canals, capes, màscares, eines de selecció intel·ligents i eines per fer correccions de nivells i corbes de color. Entre d'altres, hi trobem aquestes funcionalitats: 

  * Joc complet d'eines de dibuix, incloent-hi Pinzell, Llapis, Aerògraf, Clonador, etc.
  * Eines de selecció simples, per forma o per color, i eines de selecció avançada del primer pla.
  * Disseny per capes i per canals.
  * Imatges animades I Imatges vectorials SVG.
  * Fractals.
  * Eines per a crear imatges per a pàgines web.
  * Joc complet de filtres i efectes.
  * Compatible amb la majoria de formats d'imatge propietaris i lliures. Fins i tot SVG, PDF i PS.
  * Permet incorporar diversos connectors, filtres i extensions. Per exemple, per al tractament d'imatges RAW.

Novetats versió 2.8.16 Aquests són les principals novetats de la versió 2.8.16: 

  * Compatibilitat amb grups de capes per fitxers OpenRaster
  * Millor compatibilitat amb les capes per fitxers PSD
  * Millores en l'estabilitat de l'aplicació

20è aniversari El passat 21 de novembre el projecte GIMP va fer el seu 20è aniversari. Durant aquests anys s'ha consolidat com una opció lliure de retoc fotogràfic per a tot tipus d'usuaris i usat extensivament per usuaris particulars, en el món educació i l'àmbit professional. Baixada Podeu baixar-vos el GIMP en català del [rebost de programes de Softcatalà](https://www.softcatala.org/wiki/Rebost:GIMP) on trobareu les diferents versions. Crida a la participació El projecte de traducció necessita més voluntaris. Si sou usuari del GIMP i esteu interessat a ajudar en el projecte, no dubteu a visitar la pàgina web del projecte del [GIMP a Softcatalà](https://www.softcatala.org/wiki/Projectes/Gimp) i apuntar-vos a les llistes de correu, on podreu contactar directament amb l'equip de traducció per involucrar-vos en el projecte. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Softcatalà presenta un diccionari multilingüe lliure català, anglès, espanyol, francès, italià i alemany
2016-02-18 07:45:28

El diccionari multilingüe neix amb l'esperit d'ajudar a consolidar la competència lingüística dels seus usuaris en diferents llengües. El diccionari permet fer cerques amb múltiples idiomes i obtenir la traducció de la paraula i el seu significat en diversos idiomes. Es pot accedir-hi des de:<https://www.softcatala.org/diccionari-multilingue> [![Diccionari multilingüe](https://www.softcatala.org/uploads/2016/03/lluna-1-290x300.jpg)](https://www.softcatala.org/uploads/2016/03/lluna-1.jpg) Actualment el diccionari conté: 9690 paraules i 2049 definicions en català, 9449 paraules i 6072 definicions en anglès, 8913 paraules i 3973 definicions en francès, 8245 paraules i 3108 definicions en italià, 7767 paraules i 4434 definicions en alemany, 9283 paraules i 3763 definicions en espanyol, i 2062 imatges. Crèdits Aquest diccionari s'ha construït a partir d'un conjunt de corpus lliures: 

  * [Wikidata](https://www.wikidata.org/) sota llicència Creative Commons Reconeixement-Compartir Igual 3.0 No adaptada.
  * [Viccionari](https://ca.wiktionary.org/) sota llicència Creative Commons Reconeixement-Compartir Igual 3.0 No adaptada.
  * Imatges de la Wikimedia Commons sota les seves respectives llicències.

Agraïm profundament la feina de totes les persones darrere dels projectes mencionats. Qualitat La qualitat del diccionari és un tema laboriós, especialment en aquest cas on es barregen diferents fonts. Setmanalment es comproven quines són les paraules més cercades pels usuaris i ens assegurem que la qualitat és optima. Contribuïm regularment a millorar la qualitat i ampliar els corpus que utilitzem, actualment ja n'hem fet més de 300 millores. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/).
Softcatalà posa al dia el web amb un nou disseny responsiu i continguts actualitzats
2016-04-09 18:04:15

Softcatalà ha actualitzat la seva pàgina web amb un disseny renovat i amb continguts i serveis ampliats. Durant l'any 2015, el web de Softcatalà va rebre 4,8 milions d’usuaris que van generar 23 milions de pàgines vistes. Nou disseny responsiu Com a part del nou projecte web s'han reorganitzat els continguts en tres eixos: 

  * Recursos i serveis, on els usuaris trobaran els serveis que ofereix Softcatalà, com el traductor, el corrector, diccionaris o directoris de programes i aparells.
  * Coneixeu Softcatalà, on s'explica què és Softcatalà, com s'organitza, en què treballa i qui són els seus membres.
  * Col·laboreu amb l'associació, on es detalla com col·laborar en els diferents projectes de Softcatalà.

El disseny nou utilitza tecnologia responsiva que permet que la web s'adapti a ordinadors d'escriptori, mòbils i tauletes de manera dinàmica i automàtica. S'ha reduït significament el nombre d'anuncis de publicitat, que ara es restringeixen a les cinc pàgines més visitades a fi de millorar l'experiència d'usuari en la resta del web. Continguts renovats Durant el procés de creació del web se n'han renovat i actualitzat exhaustivament els continguts. S'han creat nous continguts per explicar amb més detall què és Softcatalà i com col·laborar-hi, i s'ha revisat completament la informació dels més de 30 projectes en què treballa l'organització. S'ha revisat el [directori de programes](/programes), que conté més de 250 programes en català, el 30% dels quals s'ha actualitzat. En la [guia d'aparells](/aparells/), s'ha ampliat el nombre d'ordinadors i mòbils en català amb un total de 50 dispositius nous registrats. Treball en equip  El web nou de Softcatalà ha estat desenvolupat per prop d'una dotzena de membres de l'associació que durant 18 mesos han treballat en definir una arquitectura de continguts, un disseny web nou, un nou sistema de continguts, una migració de dades i l'actualització de tot el contingut relacionat. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic, Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes traduïts i els projectes de l'associació, podeu consultar el seu lloc web a [http://www.softcatala.org](http://www.softcatala.org/).
Softcatalà presenta la traducció al català de l'Inkscape 0.92
2017-01-09 07:27:42

L’Inkscape és una eina de dibuix de codi obert que fa servir el format de gràfics de vectors escalable SVG del World Wide Web Consortium (W3C). Algunes de les seves característiques inclouen formes bàsiques, camins, textos, marcadors, clons, transparències, transformacions, degradats i agrupació. A més, l’Inkscape fa servir metadades de Creative Commons i disposa d’edició de nodes, capes, operacions de camins complexes, text a camí, text a formes i edició XML de l’SVG. També importa múltiples formats com EPS, PostScript, JPEG, PNG, BMP i TIFF i exporta a PNG així com múltiples formats basats en vectors.   [caption id="attachment_9183" align="aligncenter" width="649"][![Inkcape Captura 1](https://www.softcatala.org/uploads/2016/03/Inkcape-Captura-1-300x165.png)](https://www.softcatala.org/uploads/2016/03/Inkcape-Captura-1.png) Captura de pantalla de l'Inkscape[/caption] Novetats de la versió 0.92  La nova versió 0.92 ofereix les següents novetats: 

  * Els degradats de malles permeten als artistes crear més fàcilment dibuixos més foto realistes.
  * Els efectes de camins dinàmics proporcionen noves maneres de dibuixar. Permeten per exemple, elements vectorials no destructius suavitzant camins, formes, grups, clips i màscares. 
  * La resolució per defecte a canviat de 90 a 96dpi per ser compatibles amb l'estàndard CSS. Inkscape detecta els fitxers antics en resolució de 90dpi i els converteix automàticament.
  * S'han afegit nous efectes de camins, com ara de perspectiva, embolcall, deformació reticular, mirall o rotació.
  * Noves extensions i filtres (com simulació de daltonisme) i moltes de les extensions existents s'han actualitzat amb noves funcionalitats.
  * S'ha afegit compatibilitat per moltes de les noves propietats dels estàndards SVGS2 i CSS3

Baixada Podeu baixar l'Inkscape de la [web Softcatalà](https://www.softcatala.org/programes/inkscape/). Tutorial bàsic per a nous usuaris S'ha treballat també en la traducció del tutorial [bàsic de l'Inkscape](https://inkscape.org/en/doc/tutorials/basic/tutorial-basic.ca.html). Explica amb detall el desplaçament i l'ampliació d'objectes, la gestió de documents, les eines de forma, la transformació d'objectes amb el selector, les tècniques de selecció, l'agrupació, la configuració de l'emplenat i el contorn, l'alineació i l'ordenació en z. Crida a la participació El projecte de traducció necessita més voluntaris. Si sou usuaris de l’Inkscape i esteu interessats en ajudar amb la traducció del projecte, no dubteu en passar-vos per la [pàgina del projecte de l'Inkscape](https://www.softcatala.org/projectes/inkscape/) a Softcatalà i apuntar-vos per ajudar en el projecte. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [https://www.softcatala.org](https://www.softcatala.org/).
Es presenta la traducció al català del navegador Firefox Focus
2017-06-26 19:57:46

L'any passat es va presentar el Firefox Focus, un navegador nou per a l'iPhone, l'iPad dissenyat per a ser ràpid, senzill i amb un fort èmfasi en la privadesa dels usuaris. És el navegador més ben valorat per a l'iPhone i iPad d'una marca de confiança ([Mozilla](https://mozilla.org)), obtenint una qualificació mitjana de 4,6 a l'[App Store](https://itunes.apple.com/us/app/firefox-focus-the-privacy-browser/id1055677337?mt=8). Fa uns dies es va presentar la versió del Firefox Focus per a dispositius Android, amb les mateixes característiques de privadesa que la versió per a l'iOS. [caption id="attachment_10750" align="aligncenter" width="1024"]![Captures del Firefox Focus](https://www.softcatala.org/uploads/2017/06/5-1024x452.png) Captures del Firefox Focus a l'Android i l'iOS.[/caption] 

## Què fa del Firefox Focus un navegador especial

Els usuaris sovint ens pregunten què ofereix de nou aquest navegador respecte a altres opcions: 

  * És un navegador minimalista amb una interfície d'usuari molt simple.
  * Us permet navegar per Internet evitant que els anuncis de les pàgines web puguin recopilar informació personal.
  * Bloca automàticament una gran varietat d'elements que us fan el seguiment mentre navegueu, des del moment que l'obriu fins quan el tanqueu. Esborreu fàcilment l'historial, les contrasenyes i les galetes, per a evitar que us faci el seguiment la publicitat no desitjada.



## Versió nova per a l'Android

Igual que la versió per a iPhone i iPad, la versió per a l'Android està lliure de pestanyes i altres desordres visuals, i esborrar les sessions és tan senzill com fer un toc. El Firefox Focus us permet navegar per la xarxa sense haver de preocupar-vos dels anuncis de seguiment, que són coneguts per menyscabar la vostra experiència mòbil. Per què bloqueja l'aplicació aquests anuncis de seguiment? Perquè no només segueixen el vostre comportament sense el vostre coneixement, sinó que també retarden la web al vostre dispositiu mòbil. 

## Baixada

Podeu baixar el [Firefox Focus aquí](https://www.softcatala.org/programes/firefox-focus/). 

## Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el nostre lloc web a <https://www.softcatala.org>.
Es presenta la traducció del Firefox Send que permet compartir fitxers segurs
2017-08-07 09:53:17

Ja es troba disponible la versió en català del servei [Firefox Send](https://send.firefox.com/) desenvolupat per la comunitat [Mozilla.org](http://www.mozilla.org). Aquest servei permet compartir fitxers fins a 1 GB d'espai de forma totalment segura a través d'un enllaç. L'enllaç al fitxer caduca quan es baixi una vegada o després de 24 hores. [![](https://www.softcatala.org/uploads/2017/08/firefox-send-300x166.png)](https://www.softcatala.org/uploads/2017/08/firefox-send.png)Aquesta és una nova eina que es posa a disposició dels usuaris per donar una nova alternativa a poder compartir fitxers de forma segura amb altres usuaris. El servei es troba actualment en fase de proves i la intenció és que en els propers setmanes surti del període de proves. 

## Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el nostre lloc web a [https://www.softcatala.org](https://www.softcatala.org/).
Campanya europea per l'ús de programari lliure en les contractacions públiques
2017-09-19 10:00:34

Amb el lema Public Money? Public Code! (Si són diners públics, el codi ha de ser públic) dotzenes d'entitats i milers de persones a títol individual donen suport a la iniciativa [publiccode.eu](https://publiccode.eu/ca/) impulsada per la [Free Software Foundation Europe](https://fsfe.org/) que demana l'ús de programari lliure en el sector públic. Els serveis digitals oferts i utilitzats per les nostres administracions públiques són infraestructures crítiques del segle XXI per a les nacions democràtiques. Per a assegurar la fiabilitat d'aquests serveis, les administracions públiques han de garantir que controlen totalment el programari i els sistemes informàtics, que són el cor de la infraestructura digital de la nostra societat. 

## Petició per a signar la carta oberta

La campanya demana requerir per llei que el programari finançat pel sector públic estigui disponible amb una llicència de [programari lliure o obert](https://fsfe.org/freesoftware/basics/summary.html "El programari lliure dóna el dret a tothom a utilitzar, estudiar, compartir i millorar el programari. Aquest dret ajuda a donar suport a altres llibertats fonamentals com la llibertat d'expressió, la llibertat de premsa o la privacitat."). Podeu familiaritzar-vos amb la campanya en <https://publiccode.eu/ca/>. Us encoratgem a signar la carta oberta en <https://publiccode.eu/ca/openletter/> a títol individual o com a organització. La Free Software Foundation Europe donarà totes les signatures als representants de tota Europa que estan debatent sobre la llibertat del programari en l'administració pública. 

## Contribució de Softcatalà

Softcatalà ha contribuït amb la traducció en català dels materials de la web de la campanya. Som una de les entitats adherides a la iniciativa i col·laborem en la seva difusió. Considerem fonamental l'ús del programari lliure en el sector públic, i [així ho hem defensat des de sempre](https://www.softcatala.org/noticies/programari-lliure-sector-public/), i a més ara és especialment oportú fer la petició a escala europea.
Publiquem la Guia d'Autodefensa Digital per a saber protegir-vos i evitar la censura en el món digital
2017-09-26 14:37:43

Publiquem la Guia d'Autodefensa Digital, un document que recull les eines i procediments necessaris per a poder protegir-vos i evitar la censura en el món digital. Pot aplicar-se tant en ordinadors de sobretaula com en dispositius mòbils. La guia aprofundeix en quatre grans àrees: 

  * Connexió anònima i sense censura mitjançant la xarxa Tor.
  * Opcions existents de missatgeria segura.
  * Opcions existents de missatgeria sense connexió a Internet.
  * Xifratge de dades personals en diversos tipus de dispositius.

Podeu consultar la guia des de l'adreça: <https://autodefensa.softcatala.cat/> La guia es troba en desenvolupament constant i agraïm qualsevol aportació que vulgueu fer-hi. Podeu fer-nos-les arribar mitjançant l'adreça [info@softcatala.org](mailto:info@softcatala.org). Us encoratgem a anar més enllà d’aquesta guia i ampliar els vostres coneixements en aquest àmbit, amb l’objectiu de defensar-vos i ser conscients de la vulnerabilitat de la vostra privadesa, i així tenir una ciutadania digitalment preparada en aquest aspecte. 

## Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el nostre lloc web a [https://www.softcatala.org](https://www.softcatala.org/).
Softcatalà presenta la traducció al català del reproductor multimèdia VLC 3.0.0
2018-02-11 20:56:19

El VLC és un reproductor multimèdia lliure, multiplataforma, gratuït i de codi font obert. Reprodueix la majoria de fitxers multimèdia (als com MPEG-1, MPEG-2, MPEG-4, DivX, mp3, ogg) així com DVD, àudio CD o VCD. És un programa senzill, ràpid i lleuger, que reprodueix fitxers, però també discs, dispositius i fluxos de dades, per tant es converteix en una aplicació molt completa.Principals novetats de la versió 3.0.0: 

  * VLC 3.0 utilitza la descodificació de maquinari per defecte, obtenint [reproduccions a 4K i 8K!](https://vimeo.com/254723528)
  * Compatibilitat 10bits i HDR
  * VLC compatibilitat amb vídeo 360 i àudio 3D
  * Pot reproduir en dispositius Chromecast, inclús en que els formats no estiguin suportats nativament
  * Pot reproduir menús Java Blu-Ray (BD-J)
  * VLC permet explorar discs locals i NAS



Baixada Podeu baixar des del web de Softcatalà (<https://www.softcatala.org/programes/vlc-media-player/>) la versió d’escriptori per a Windows (32 i 64 bits), Linux i OS X, així com també accedir a la versió per a plataformes mòbils Android i iOS. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <https://www.softcatala.org>
Canvis en el formats de dates a la biblioteca glibc i com afecten les traduccions en català
2018-03-19 07:03:45

## Introducció

La [glibc](https://www.gnu.org/software/libc/) és una biblioteca utilitzada per molts programes arreu del món, que proporciona i defineix les [crides al sistema](https://ca.wikipedia.org/wiki/Crida_de_sistema "Crida de sistema") i altres funcions bàsiques. Una de les funcionalitats que ofereix aquesta biblioteca és el formatat de dates, és a dir, permetre la representació de dates en diferents llengües a través d'uns codis que s'anomenen «formatadors». Per exemple, especifiquem el formatador «%d de %b» en una traducció, quan el programa s'executa es mostra «1 de gen», ja que el %d indica el dia i el %b el nom del mes. Amb els canvis introduïts en la [biblioteca glibc](https://ca.wikipedia.org/wiki/Glibc) a partir de la versió 2.28, el formatador %b inclou la preposició «de» (quelcom que no feia abans), permetent escriure aquesta preposició de forma correcta en tots els casos. També en els mesos d’abril, agost i octubre, on la preposició s’apostrofa, que fins ara no era possible. Com a efecte negatiu, en les traduccions on s'havia introduït la preposició manualment (com ara «%d de %b») ara caldrà eliminar-la per a evitar aquesta duplicació. 

## Què cal fer

Si sou traductors de programari, tant lliure com privatiu, heu de: 

  * Revisar si el programari que traduïu utilitza la biblioteca glibc.
  * Entendre si el programari utilitza una versió 2.28 (la que potencial introdueix el programa) o posterior, o pot usar-la en un futur proper.
  * Revisar els formatadors de data per assegurar-vos que no dupliquen la partícula «de».

Alguns recursos que us poden ser útils: 
  * Teniu més detalls a la pàgina del [projecte Abril](https://www.softcatala.org/projectes/abril/) que hem creat per recollir tota la informació relacionada amb aquest problema.
  * Si el vostre projecte està en [aquesta llista](https://www.softcatala.org/recursos/memories.html), podeu revisar els informes de qualitat ja que incloem la detecció d'aquests errors (heu de cercar la cadena 'La biblioteca glibc versió 2.28')
  * Si teniu dubtes o us cal ajuda podeu consultar-nos al nostre canal [Telegram per col·laboradors](https://t.me/CollaboradorsSC).
Softcatalà col·labora amb el Departament de Salut per a difondre la terminologia mèdica
2019-05-22 08:38:16

El Departament de Salut de la Generalitat de Catalunya ha compilat tota la terminologia de ciències de la salut disponible actualment procedent de diferents fonts. Entre les obres aprofitades hi ha la [Classificació internacional de malalties (CIM-10-MC](https://catsalut.gencat.cat/app/cim-10-mc-scp/)), el [Diccionari enciclopèdic de medicina,](https://www.demcat.cat/ca) els diccionaris del [TERMCAT](https://www.termcat.cat/ca) i altres fonts pròpies. El nou diccionari inclou més de 110.000 entrades, incloent-hi les formes flexionades. Vegeu aquí la [nota de premsa](https://govern.cat/salapremsa/notes-premsa/356022/salut-crea-nova-eina-verificacio-ortografica-textos-medics-catala). Aquest recull de termes es podrà utilitzar de diferents maneres. Per una banda, és un diccionari complementari per al programa Microsoft Office. Per a fer-lo servir, [baixeu l'arxiu ZIP](http://canalsalut.gencat.cat/ca/professionals/recursos/serveis_linguistics/diccionaris_terminologia/index.html) (Diccionaris i terminologia>Eina de verificació de textos mèdics>Per a Microsoft Office), descomprimiu-lo i seguiu les instruccions d'instal·lació en el fitxer PDF. Pel que fa a programari lliure, Softcatalà, en col·laboració amb el Departament de Salut, ha incorporat la terminologia recopilada als seus diccionaris i correctors. D'aquesta manera els termes ja estan (o estaran disponibles gradualment a mesura que vagin publicant-se actualitzacions dels programes) en els serveis i els programes que difon Softcatalà: en el [corrector ortogràfic i gramatical en línia](https://www.softcatala.org/corrector/) (basat en LanguageTool), i en les diferents maneres en què s'utilitza aquest corrector: [LibreOffice/OpenOffice](https://www.softcatala.org/programes/corrector-gramatical-en-catala-languagetool-per-al-libreoffice-apache-openoffice/), [Firefox](https://www.softcatala.org/programes/corrector-gramatical-en-catala-languagetool-per-al-firefox/), [Chrome](https://www.softcatala.org/programes/corrector-gramatical-en-catala-languagetool-per-al-chrome/), [MS Word (Windows)](https://www.softcatala.org/programes/corrector-gramatical-en-catala-languagetool-per-al-microsoft-word/), [Google Documents](https://chrome.google.com/webstore/detail/languagetool/kjcoklfhicmkbfifghaecedbohbmofkm). Finalment, en el [portal de dades obertes de la Generalitat](http://governobert.gencat.cat/ca/dades_obertes/) s’oferiran els fitxers amb tota la terminologia perquè en puguin fer ús els desenvolupadors d’aplicacions tecnològiques sanitàries i lingüístiques. 

## Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies. Ho fa mitjançant la traducció de programari lliure i l’elaboració de recursos de distribució gratuïta. Per a més informació sobre els programes que aquesta associació ha traduït al català i altres recursos disponibles, podeu consultar el seu lloc web [https://www.softcatala.org](https://www.softcatala.org/).
Víctor Pàmies i Softcatalà presenten el projecte «Paremiologia catalana comparada digital»
2020-01-15 09:00:52

La [Paremiologia catalana comparada digital](https://pccd.dites.cat) (PCCD) és l’accés obert en línia a la base de dades fraseològica del paremiòleg Víctor Pàmies i Riudor: <https://pccd.dites.cat/> Amb el naixement d’aquest nou recurs en línia ja es poden consultar gairebé 150.000 frases fetes, locucions, dites, refranys, proverbis, citacions i embarbussaments, dels més de 600.000 recollits durant els darrers vint-i-cinc anys per Víctor Pàmies. Softcatalà desenvolupa i allotja l’eina de consulta. L’acte de presentació tindrà lloc el dimecres, 29 de gener de 2020, a les 19.00 hores a l’Espai VilaWeb de Barcelona (carrer de Ferlandina, 43). Intervindran Víctor Pàmies, l’autor de l’obra; Pere Orga, desenvolupador de l’eina i membre de Softcatalà, i Jordi Badia, cap d'estil del diari digital VilaWeb.

## Quant a Víctor Pàmies

Víctor Pàmies i Riudor (Barcelona, 1963) és lingüista i paremiòleg. Va començar a buidar fonts fraseològiques l’any 1997. 

## Quant a Softcatalà

Softcatalà és una associació sense afany de lucre que treballa per a la normalització de la llengua catalana en el sector informàtic relacionat amb Internet i les noves tecnologies. Per a més informació sobre els seus projectes, podeu consultar el lloc web <https://www.softcatala.org>.
Publicat el programa de dibuix vectorial Inkscape versió 1.0
2020-05-14 09:35:46

L’Inkscape és una eina de dibuix vectorial de codi obert que fa servir el format estàndard SVG, un format de gràfics de vectors escalable del World Wide Web Consortium (W3C). Algunes de les seves característiques inclouen formes bàsiques, camins, textos, marcadors, clons, transparències, transformacions, degradats i agrupació. A més, l’Inkscape fa servir metadades de Creative Commons i disposa d’edició de nodes, capes, operacions de camins complexes, text a camí, text a formes i edició XML de l’SVG. També importa múltiples formats com EPS, PostScript, JPEG, PNG, BMP i TIFF i exporta a PNG així com múltiples formats basats en vectors. Després d'una mica més de tres anys de desenvolupament, es publica finalment la versió 1.0 del programa Inkscape. ![Captura de pantalla l'Inkscape 1.0 en català](https://www.softcatala.org/uploads/2020/05/Captura-de-pantalla-de-2020-05-05-19-19-52-1024x626.png) Construït gràcies a la feina d'un equip de voluntaris, aquest editor de vectors de codi obert representa el treball de molts cors i mans d'arreu del món, fent possible que tothom pugui seguir baixant i gaudint l'Inkscape de manera gratuïta. 

## Novetats de l'Inkscape 1.0

Novetats principals des de la versió 0.92 (l'anterior publicada): 

  * L'Inkscape disposa d'un sistema d'extensions on la comunitat ha desenvolupat funcionalitats complementàries, com ara tallar amb làser o exportar en formats de fitxers que no estan disponibles de forma nativa en l'Inkscape. En la versió 1.0 el sistema d'extensions s'ha migrat a la versió 3 del Python.
  * Per als usuaris interessats a personalitzar la interfície d'usuari, l'Inkscape 1.0 permet personalitzar des de menús i barres d'eines fins a mides de pàgina o els tipus de lletra.
  * Compatibilitat amb pantalles HiDPI (d'alta resolució).
  * Els dissenyadors apreciaran poder exportar PDF amb enllaços i metadades clicables.
  * S'ha millorat significament el rendiment, quelcom que és destacable si utilitzeu gràfics complexos o ordinadors antics.
  * S'ha millorat significativament la versió per a macOS (que encara es considera en proves) i s'ha migrat tota l'aplicació a GTK 3, quelcom que li dóna una funcionalitat i aspecte més actual.

Podeu baixar l'Inkscape [des d'aquesta pàgina](https://www.softcatala.org/programes/inkscape/). 

## Crida a la participació

El projecte de traducció necessita més voluntaris. Si utilitzeu habitualment l’Inkscape i teniu interés a ajudar amb la traducció del projecte, no dubteu en passar-vos per la [pàgina del projecte de l’Inkscape](https://www.softcatala.org/projectes/inkscape/) a Softcatalà i apuntar-vos per ajudar en el projecte. 

### Quant a Softcatalà

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [https://www.softcatala.org](https://www.softcatala.org/).
Publiquem un nou traductor automàtic anglès - català en proves
2020-08-11 07:55:56

![Traductors neuronals](https://www.softcatala.org/uploads/2020/08/traductorneuronal-240x300.png) Avui hem publicat un nou traductor automàtic anglès-català i català-anglès basat en tecnologia de xarxes neuronals, un camp dins de l'aprenentatge automàtic. Podeu accedir-hi amb l'enllaç <https://www.softcatala.org/traductor-angles-catala/> i estarà en fase de proves durant uns mesos. Durant aquest període, recollirem els comentaris dels usuaris per a continuar millorant-lo. Aquest traductor continuarà convivint amb [l'actual traductor](https://www.softcatala.org/traductor/) anglès-català, basat en tecnologia Apertium. El nou traductor neuronal té dos avantatges respecte al traductor actual, que funciona en base a regles predefinides: primer, una millor qualitat en les traduccions amb diferents textos que hem provat, i que també hem confirmat amb avaluacions independents; segon, permet la traducció de fitxers grans que després podem enviar-vos per correu electrònic. Això és ideal per a textos llargs. Actualment tots els serveis que existeixen de traducció català a anglès amb tecnologies neuronals són de pagament, com per exemple Google Translate, que cobra per cada crida al seu sistema o si voleu traduir fitxers. Softcatalà publica en obert els seus esforços i posa el servei a disposició pública, tant per al seu ús com per al seu estudi i millora. Per als usuaris avançats, posem a l'abast de tothom [la tecnologia](https://github.com/Softcatala/nmt-softcatala) que usem, de manera lliure i oberta, perquè tothom la pugui instal·lar en el seu maquinari, estudiar o millorar. Si teniu cap pregunta o qüestió, podeu unir-vos al grup públic del Telegram [Softcatalà - Diccionaris, correctors i traductors](https://t.me/Softcatala_TecnoLlengua).   Imatge principal basada en l'obra de Giulia Pex (<https://commons.wikimedia.org/w/index.php?curid=70687207)>, llicenciada sota CC BY-SA 4.0